Source: http://www.bihon.ro/sa-fim-atenti-si-concentrati/1344106
Timestamp: 2018-11-18 16:08:38+00:00

Document:
„Să fim atenţi şi concentraţi” - BIHON
„Să fim atenţi şi concentraţi”
la	16. octombrie 2013 13:45	 Reactualizat la:	 16. octombrie 2013 14:09
CSM Digi înfruntă din nou adversarele din Superligă FOTO: ORADEABESTPHOTO
La Bazinul Steaua începe joi al doilea turneu al Superligii Naţionale de polo.
De joi până luni, Bazinul Steaua din Capitală găzduieşte cel de-al doilea turneu al Superligii Naţionale de polo. Acesta va fi ultimul turneu la care iau parte toate cele opt echipe ale Superligii, care urmează apoi să fie separate în două grupe valorice, ale locurilor 1-4, respectiv 5-8. În continuare, se vor disputa câte patru turnee în cele două grupe valorice, urmate de play-off, respectiv play-out.
Cele două echipe orădene din Superligă abordează turneul de la Bucureşti cu obiective diferite. Multipla campioană CSM Digi, aureolată de performanţa recentă a câştigării grupei din turul secund preliminar al Ligii Campionilor, doreşte să-şi păstreze statutul de lideră a clasamentului. CSM Digi a câştigat toate meciurile primului turneu, disputat la Oradea, când şi-a adjudecat de altfel şi Cupa României.
„Trăim un moment de mare satisfacţie în urma câştigării grupei D din Liga Campionilor. Am dat dovadă de ambiţie şi forţă colectivă a grupului, a echipei, mai ales în memorabilul meci cu Szolnok. În ceea ce priveşte turneul care urmează, cel de la Bucureşti, va trebui să rămânem concentraţi şi să fim atenţi, pentru a nu avea surprize. Cele trei echipe din Bucureşti – Sportul Sudenţesc, Steaua şi Dinamo îşi doresc să depăşească perioadele mai slabe din ultimii ani şi să progreseze, să conteze şi ele în lupta pentru şefia clasamentului. Noi suntem favoriţi, dar nu trebuie să ne subestimăm adversarele, chiar dacă ele sunt mai puţin valoroase faţă de echipele pe care le-am înfruntat în Liga Campionilor”, ne-a declarat Gheorghe Dunca, unul dintre cei mai vechi jucători ai CSM Digi.
Crişul vizează surprize
La rândul său, Kádár Kálmán este de părere că orădenii urmăresc consolidarea poziţiei de lideri. „Ne dorim, fireşte, să câştigăm toate meciurile şi să ne distanţăm în clasament. Va trebui să ne drămuim forţele astfel încât să fim la capacitatea noastră maximă la meciul mult mai dificil pe care-l vom avea de susţinut după acest turneu, cu Sintez Kazan, în Liga Campionilor”, afirmă fostul internaţional al CSM Digi. În calitate de antrenor, împreună cu Eugen Băjenaru, al CS Crişul Lancetti, Kádár Kálmán şi-ar dori ca tinerii jucători ai echipei să dobândească şi ei mentalitatea de învingători. „Aş vrea să câştigăm partidele cu Rapid, Poli Cluj şi Amefa Arad. Cu Aradul va fi mai dificil, pentru că au o echipă puţin mai bună ca a noastră. Le vom cere jucătorilor să abordeze însă cu mult curaj şi meciurile cu echipele puternice, pentru că numai aşa pot dobândi mentalitatea de învingători”, a spus tânărul antrenor orădean.
Programul celor două echipe orădene în cadrul turneului de la Bucureşti al Superligii Naţionale de polo este următorul:
Joi: etapa I: Rapid – Crişul Lancetti (ora 16:00), Sportul Studenţesc – CSM Digi (ora 20:45)
Vineri: etapa a II-a: CSM Digi – Poli Cluj-Napoca (ora 10:30), Crişul Lancetti – Dinamo (ora 12:30); etapa a III-a: Crişul Lancetti – Amefa Arad (ora 20:00), Steaua – CSM Digi (ora 21:30)
Sâmbătă: etapa a IV-a: CSM Digi – Rapid (ora 14:30), Crişul Lancetti – Steaua (ora 16:00)
Duminică: etapa a V-a: Amefa Arad – CSM Digi (ora 9:00), Poli Cluj-Napoca – Crişul Lancetti (ora 13:30); etapa a VI-a: CSM Digi – Crişul Lancetti (ora 17:00)
Luni: etapa a VII-a: Crişul Lancetti – Sportul Studenţesc (ora 10:30), Dinamo – CSM Digi (ora 13:30)
Clasamentul după primul turneu: 1. CSM Digi, 21 puncte; 2. Sportul Studenţesc, 18 p; 3. Steaua, 15 p; 4. Dinamo, 12 p; 5. Amefa Arad, 9 p; 6. Crişul Lancetti Oradea, 6 p; 7. Rapid, 3 p; 8. Poli Cluj-Napoca, 0 p.
Taguri: bazinul steaua, csm digi oradea, superliga de polo

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 csm